Byrådspolitikerne i Frederikshavn Kommune mødes søndag for at finde besparelser på budgettet. Hallen i Syvsten er med i sparekataloget.

Engang var Syvstenhalen mødested for landets allerbedste håndboldklubber. Nu er den truet af lukning, som følge af Frederikshavn Kommunes økonomiske problemer. Hallen der blev bygget af frivillige i slutningen af 70'errne er i dag rygraden i Syvsten IF.  Hvis hallen forsvinder frygter formanden, at det er slut med den lille klub. - Vi håber, at politikerne vågner op og anerkender, at Syvstenhallen er mere end bare en bygning, siger formand for Syvsten IF Inge Nørbjerg Rasmussen i et åbent brev til politikerne. Formanden gør opmærksom på, at klubben har masser af unge medlemmer, som i hallen får mulighed for at dyrke motion og socialt fællesskab. Det stærke landsbysammenhold kulminerede med et dansk mesterskab i kvindehåndbold til Lyngså i sæsonen 1987 - 88. - Syvsten IF har vist, at man ved at stå sammen kan gøre store ting. Det håber vi, at vi stadig kan få lov at vise at vi kan. Har vi ikke et sted at være, kan vi ingenting, siger Inge Nørbjerg Rasmussen.